EL Επίσημη Εφημερίδα της Ευρωπαϊκής Ένωσης C 72/8

Τελική έκθεση του συμβούλου ακροάσεων (1)

Παράγωγα επιτοκίων σε ελβετικά φράγκα

(CHF LIBOR)

(AT.39924)

(2015/C 72/06)

Στις 24 Ιουλίου 2013, η Ευρωπαϊκή Επιτροπή («Επιτροπή») κίνησε τη διαδικασία δυνάμει του άρθρου 11 παράγραφος 6 του κανονισμού (ΕΚ) αριθ. 1/2003 (2) κατά των Royal Bank of Scotland Group plc, Royal Bank of Scotland plc («RBS»), JPMorgan Chase & Co και JPMorgan Chase Bank National Association («JPMorgan») (από κοινού «τα μέρη»).

Έπειτα από συζητήσεις σχετικά με το ενδεχόμενο διευθέτησης και την υποβολή σχετικών αιτημάτων κατ’ εφαρμογή του άρθρου 10α παράγραφος 2 του κανονισμού (ΕΚ) αριθ. 773/2004 (3), η Επιτροπή εξέδωσε κοινοποίηση αιτιάσεων («ΚΑ») στις 23 Σεπτεμβρίου 2014, στην οποία αναφερόταν ότι, από τις 6 Μαρτίου 2008 έως τις 13 Ιουλίου 2009, οι RBS και JPMorgan είχαν συμμετάσχει σε παράβαση του άρθρου 101 της Συνθήκης για τη λειτουργία της Ευρωπαϊκής Ένωσης και του άρθρου 53 της συμφωνίας ΕΟΧ.

Η παράβαση αφορά την αγορά παραγώγων επιτοκίων σε ελβετικά φράγκα («CHIRD»). Σύμφωνα με την ΚΑ, τα μέρη εφάρμοζαν αντιανταγωνιστικές πρακτικές οι οποίες αποτελούσαν αλληλένδετη σειρά περιστατικών με κοινό στόχο τον περιορισμό ή/και τη στρέβλωση του ανταγωνισμού στον τομέα των CHIRD. Για το σκοπό αυτό, τα μέρη συζητούσαν μεταξύ τους τις εκτιμήσεις τους για το επιτόκιο LIBOR CHF θεωρώντας ότι η συνεννόηση αυτή θα μπορούσε να είναι επωφελής για τη διαπραγματευτική θέση σχετικά με τα CHIRD τουλάχιστον μιας από τις επιχειρήσεις που συμμετείχαν σε αυτές τις επικοινωνίες. Οι συζητήσεις αυτές συμπληρώνονταν ορισμένες φορές με ανταλλαγή πληροφοριών σχετικά με τις τρέχουσες και μελλοντικές διαπραγματευτικές θέσεις και τις επιδιωκόμενες τιμές τους.

Στις αντίστοιχες απαντήσεις τους στην κοινοποίηση αιτιάσεων, τα μέρη επιβεβαίωσαν ότι η κοινοποίηση αιτιάσεων αντικατόπτριζε το περιεχόμενο των αιτημάτων διευθέτησης των διαφορών που υπέβαλαν στο πλαίσιο της σχετικής διαδικασίας.

Σύμφωνα με το άρθρο 16 της απόφασης 2011/695/ΕΕ, εξέτασα κατά πόσο το σχέδιο απόφασης που απευθύνθηκε στα μέρη αφορά μόνον αιτιάσεις σχετικά με τις οποίες δόθηκε στα μέρη η δυνατότητα να καταστήσουν γνωστές τις απόψεις τους, και κατέληξα σε θετικό συμπέρασμα επ’ αυτού.

Με βάση τα ανωτέρω, και λαμβάνοντας υπόψη ότι τα μέρη δεν μου υπέβαλαν κανένα αίτημα ούτε εξέφρασαν αντίρρηση (4), θεωρώ ότι έχει τηρηθεί στην παρούσα υπόθεση η αποτελεσματική άσκηση των διαδικαστικών τους δικαιωμάτων.

Βρυξέλλες, 17 Οκτωβρίου 2014. Wouter WILS

(1) Σύμφωνα με τα άρθρα 16 και 17 της απόφασης 2011/695/ΕΕ του Προέδρου της Ευρωπαϊκής Επιτροπής, της 13ης Οκτωβρίου 2011, σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 275 της 20.10.2011, σ. 29).

(2) Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης (ΕΕ L 1 της 4.1.2003, σ. 1).

(3) Κανονισμός (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της Συνθήκης ΕΚ (ΕΕ L 123 της 27.4.2004, σ. 18).

(4) Σύμφωνα με το άρθρο 15 παράγραφος 2 της απόφασης 2011/695/ΕΕ, τα μέρη διαδικασιών σε υποθέσεις συμπράξεων που συμμετέχουν σε διαδικασίες διευθέτησης διαφορών σύμφωνα με το άρθρο 10α του κανονισμού (ΕΚ) αριθ. 773/2004 δύνανται να απευθύνονται στον σύμβουλο ακροάσεων σε οποιοδήποτε στάδιο της διαδικασίας διευθέτησης διαφορών για να εξασφαλίσουν την αποτελεσματική άσκηση των διαδικαστικών τους δικαιωμάτων. Βλέπε επίσης παράγραφο 18 της ανακοίνωσης της Επιτροπής 2008/C 167/01 σχετικά με τη διεξαγωγή διαδικασιών διευθέτησης διαφορών ενόψει της έκδοσης αποφάσεων δυνάμει του άρθρου 7 και του άρθρου 23 του κανονισμού (ΕΚ) αριθ. 1/2003 του Συμβουλίου σε περιπτώσεις συμπράξεων (καρτέλ) (ΕΕ C 167 της 2.7.2008, σ. 1).